
REFERAT

Propunere de aprobare a acordării titlului de Cetăţean de Onoare

al Municipiului Timişoara Excelenţei Sale d-lui Robin Anthony Barnett

Născut în 1958, Robin Anthony Barnett este diplomat de carieră. Şi-a început activitatea în cadrul Ministerului britanic al Afacerilor Externe în anul 1980, şi a avut misiuni în Indonezia şi Filipine. Din mai 2006 este ambasador al Regatului Unit al Marii Britanii şi Irlandei de Nord în România. Anterior, a lucrat la Varşovia, mai întâi la începutul anilor ’80, în timpul regimului comunist, apoi ca şef adjunct de misiune, din 1998 până în 2001, când Polonia a devenit membru NATO şi se pregătea pentru integrarea in UE.

Domnul  Robin Barnett a lucrat ca diplomat şi la Viena, unde a contribuit la negocierea Tratatului Forţelor Convenţionale din Europa, cât şi în cadrul misiunii britanice la Naţiunile Unite din New York. Domnia sa are o experienţă semnificativă în sprijinirea eforturilor de creştere  a eficienţei şi capacităţii administrative la nivelul administraţiei publice centrale şi locale. De când este ambasadorul Marii Britanii în România, domnul Robin Barnett a promovat parteneriate între regiunile şi oraşele britanice şi româneşti.
În acest context, Ambasada Marii Britanii la Bucureşti prin dl.Robin Barnett,  şi-a oferit sprijinul pentru facilitarea primelor contacte oficiale între oraşele Timişoara şi Nottingham în vederea realizării unei viitoare înţelegeri de cooperare şi în cursul anului 2008, cu sprijinul Ambasadei, au fost iniţiate primele demersuri.

Astfel, în luna martie 2008, pentru a analiza posibilităţile de cooperare între oraşe şi modalităţile concrete de realizare, a avut loc o primă vizită la Timişoara a unei delegaţii compuse din reprezentanţi ai Primăriei oraşului Nottingham, experţi în regenerare urbană şi reprezentanţi ai Camerei de Comerţ din Nottingham, însoţiţi de o delegaţie a Ambasadei Marii Britanii la Bucureşti, ocazie cu care a fost organizat un seminar pe tema regenerării urbane şi a avut loc un schimb de experienţă cu coordonatorii proiectului „Reabilitarea şi revitalizarea cartierelor istorice din Timişoara”. Apoi, în luna octombrie 2008, o delegaţie a Municipiului Timişoara, condusă de dl. Primar Gheorghe Ciuhandu, s-a deplasat în oraşul Nottingham pentru un schimb de experienţă pe teme de regenerare, restaurare şi planificare urbană, ocazie cu care a fost semnat un acord de parteneriat între cele două oraşe, urmând ca înţelegerea de cooperare să fie semnată în cursul anului 2009.

Înţelegerea de Cooperare, aprobată de Consiliul Local Timişoara prin HCL nr. 390/27.10.2009, facilitează schimburile între reprezentanţii administraţiilor publice locale în domeniul regenerării urbane, transportului, culturii şi altor domenii de interes pentru oraşe, promovează schimburile culturale şi universitare între entităţi similare din cele două oraşe şi încurajează colaborarea în domeniul economic şi investiţiile. Înţelegerea de Cooperare, care a fost semnată la data de 29.10.2009 la Timişoara, stabileşte cadrul general al relaţiilor de cooperare şi direcţiile de cooperare între cele două oraşe, în spiritul promovării bunei înţelegeri, al prosperităţii şi dezvoltării armonioase a celor două comunităţi.


Semnarea acestei Înţelegeri de Cooperare nu ar fi fost posibilă fără aportul excepţional al E.S. dlui Robin Anthony Barnett care în noiembrie 2006, cu ocazia primei vizite la Timişoara a declarat că a venit aici pentru a vedea realităţile şi perspectivele locale, în condiţiile în care este cunoscută relaţia bună pe care Timişoara o are cu Ambasada Regatului Unit. Ambasadorul a declarat că pentru domnia sa va fi o prioritate dezvoltarea de relaţii între oraşe din Marea Britanie şi Timişoara: „În momentul de faţă, nu există relaţii bilaterale între administraţiile locale din România şi Marea Britanie şi doresc să schimb această situaţie”. Promisiunea sa a devenit realitate după trei ani.

Având în vedere contribuţia deosebită la dezvoltarea relaţiilor sociale, economice şi culturale ale oraşului nostru cu Marea Britanie, care au influenţat creşterea renumelui Timişoarei în ţară şi în lume, propunem conferirea titlului de Cetăţean de Onoare al Municipiului Timişoara Excelenţei Sale domnului Ambasador Robin Anthony Barnett.
Menţionăm că această propunere de a i se acorda titlul de Cetăţean de Onoare al Municipiului Timişoara a fost făcută de primarul municipiului Timişoara, dl Gheorghe Ciuhandu.

